**O eternă primăvară**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Printre norii ca perdeaua

Se zărește soarele,

A plecat demult și neaua,

Clipocesc izvoarele.

Ghioceii capu-şi saltă,

La fel albăstrelele,

Nuferii plutesc pe baltă,

Bucurând ostroavele.

S-au trezit și brotăceii,

Sălciile au mugurit,

În pădure brebeneii

Dau îndemnuri la privit.

Ce mai cântec, ce culoare

Primăvara a adus,

E moment de-nviorare,

De cu zori până-n apus.

E frumos și este bine

Când e pace pe pământ,

Dar de nu-I Isus cu tine,

Ești purtat ca frunza-n vânt!

Bucurați-vă de viață,

De căldură și frumos,

Dar nu neglijați povața,

"Căutați-L pe Cristos!"

Căci trăirea e ca floarea,

Se deschide într-o zi,

Când veni-va înserarea

Ca un sunet va pieri.

Când priviți cu drag natura,

Învățați din cursul ei

Și-ascultați apoi Scriptura,

"Să n-aveți alți dumnezei!"

Tot ce-i pe pământ se trece,

Flori, copaci, păsări și om,

Când cocorii au să plece,

Să dai roade, ca un pom.

Ca să vadă toți credința

Ce o ai, iubirea ta,

Să arăți cum pocăința,

Poate inimi a schimba.

Și când primăvara vine

Cu alaiul ei de vis,

Să trezească pe-orişicine

Își dorește-n paradis.

Dragul meu, privește cerul,

Că-i senin, că-i înnorat,

Ca să învingi efemerul,

Crede-n Cel ce-a înviat!

E frumos și este bine

Când e pace pe pământ,

Dar de nu-I Isus cu tine,

Ești purtat ca frunza-n vânt!

O eternă primăvară

Te așteapt-acolo sus,

Pașii Lui se-aud afară...

Ești prieten cu Isus?

01/03/17, Barcelona -Lucica Boltasu